NÁRODNÁ RADA SLOVENSKEJ REPUBLIKY

IV. volebné obdobie

–––––––––––––––––––––––––––––––––––––––––––––––––––––––––––––––––––

N Á V R H

Zákon z ..................... 2007

Ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov

Národná rada Slovenskej republiky sa uzniesla na tomto zákone:

**Čl. I.**

Zákon č. 377/1990 Zb. o hlavnom meste Slovenskej republiky Bratislave v znení zákona č. 523/1990 Zb., zákona č. 130/1991 Zb., zákona č. 295/1992 Zb. a zákona č. 233/1998 Z. z. sa mení a dopĺňa takto:

1. § 17 ods. 5 znie:

Starostu počas jeho neprítomnosti zastupuje jeho zástupca, ktorého na návrh starostu zvolí miestne zastupiteľstvo z radov svojich poslancov. Miestne zastupiteľstvo na návrh starostu určí, ktoré právomoci starostu je oprávnený vykonávať jeho zástupca.

1. § 19 ods. 2 znie:

Na čele miestneho úradu je prednosta, ktorého vymenúva a odvoláva starosta. Prednosta miestneho úradu sa môže zúčastňovať zasadnutí miestnej rady a miestneho zastupiteľstva s hlasom poradným

**Čl. II.**

3. Tento zákon nadobúda účinnosť 1. júla 2007

**Dôvodová správa**

**Všeobecná časť**

Platné právo má byť systémovo prepojené a má mať aj vnútornú logiku. Musí to platiť aj o ustanoveniach regulujúcich oblasť územnej samosprávy.

Podľa platného práva na celom území Slovenskej republiky v zmysle zákona č. 369/1990 Zb. o obecnom zriadení - konkrétne podľa § 17 ods. 1 druhá veta - prednostu vymenúva a odvoláva starosta. Predkladatelia, Renáta Zmajkovičová, Katarína Tóthová a Rafael Rafaj nevidia žiaden dôvod, aby práve v Bratislave, resp. jej mestských častiach bola situácia iná. Preto v záujme zjednotenia právnej reglementácie tej istej situácie v Bratislave aká je na iných samosprávach v našom štáte, navrhujú nové znenie § 19 ods. 2 zákona Slovenskej národnej rady č. 377/1990 Zb. o hlavnom meste Slovenskej republiky Bratislave. Dochádza tu vlastne k  zosúladeniu spomínaného zákona s príslušnou úpravou v zákone o obecnom zriadení.

Predložený legislatívny návrh presnejšie upravuje aj otázku zastupovania starostu, ktoré v praxi nebolo vždy jednoznačne vykladané a teda dochádzalo k aplikačným nejasnostiam.

**Osobitná časť**

**K § 17 ods. 5**

Zastupovanie starostu jeho zástupcom v praxi neraz spôsobovalo aplikačné problémy najmä čo do rozsahu jeho oprávnení. Navrhovaná úprava by mala tieto problémy odstrániť.

**K § 19 ods. 2**

Navrhovaná úprava znamená zmenu v tom, že prednostu bude vymenúvať a odvolávať starosta a nie miestne zastupiteľstvo, ako tomu bolo iba v samospráve na území Bratislavy. Logika veci je i v tom, že starosta je štatutárnym orgánom v pracovnoprávnych vzťahoch pracovníkov miestneho úradu a zodpovedá za činnosť úradu, musí byť oprávnený vymenovať aj prednostu úradu.

Predložený legislatívny návrh je v súlade s Ústavou Slovenskej republiky a nemá dopad na štátny rozpočet ani na rozpočty územnej samosprávy.

**Doložka zlučiteľnosti**

Návrhu právneho predpisu s právom Európskych spoločenstiev

a právom Európskej únie

**1. Navrhovatelia právneho predpisu poslanci NRSR** Renáta Zmajkovičová za Smer-DS, Katarína Tóthová za ĽS-HZDS a Rafael Rafaj za SNS

1. **Názov právneho predpisu:**

Návrh zákona, ktorým sa mení zákon Slovenskej národnej rady č. 377/1990 Zb. o hlavnom meste Slovenskej republiky Bratislave.

1. **Záväzky Slovenskej republiky vyplývajúce z prístupovej zmluvy a z faktu o podmienkach pristúpenia:**

Bezpredmetné.

1. **Problematika návrhu zákona:**

- nie je upravená v práve Európskej únie

- nie je upravená v práve Európskych spoločenstiev

1. **Stupeň zlučiteľnosti návrhu právneho predpisu s právom Európskych**

**Spoločenstiev**

Vzhľadom na vnútroštátny charakter upravenej problematiky je bezpredmetné vyjadrovanie stupňa zlučiteľnosti právneho predpisu s právom EÚ/ES.

**6. Gestor**

Bezpredmetné.

1. **Účasť expertov:**

Experti sa na vypracovaní nezúčastnili.

**Doložka finančných, ekonomických, environmentálnych vplyvov a vplyvov na zamestnanosť**

1. **Odhad na verejné financie**

Návrh zákona nemá dopad na príjmy obcí a miest

1. **Odhad dopadov na obyvateľov , hospodárenie podnikateľskej sféry a iných právnických osôb**

Návrh zákona nebude mať dopad na štátny rozpočet

1. **Odhad dopadov na životné prostredie**

Návrh zákona nebude mať vplyv na životné prostredie

1. **Odhad dopadov na zamestnanosť**

Návrh zákona nebude mať dopad na zamestnanosť